|  |
| --- |
| ΕΚΑ  ΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:[**eka.press@gmail.com**](mailto:eka.press@gmail.com) ■

Αρ. Πρωτ.: 1718 Αθήνα, 15/09/2017

**ΔΕΛΤΙΟ ΤΥΠΟΥ**

**Για την βαρύτατη ρύπανση του Σαρωνικού από πετρελαιοκηλίδα**

Με αφορμή το τραγικό συμβάν της βαρύτατης ρύπανσης από την πετρελαιοκηλίδα που προκάλεσε η βύθιση του μικρού δεξαμενόπλοιου «Αγία Ζώνη ΙΙ» στη Σαλαμίνα, το ΕΚΑ εκφράζει την λύπη του και την ανησυχία του για την περιβαλλοντική καταστροφή.

Μας ανησυχεί και μας θλίβει το γεγονός ότι η υπεύθυνη πολιτεία βρέθηκε απροετοίμαστη, χωρίς σχέδιο διαχείρισης του κινδύνου και αποτελεσματικού συντονισμού των συναρμοδίων φορέων.

Διαπιστώνουμε ότι ως κοινωνία είμαστε εκτεθειμένοι και απροστάτευτοι σε κινδύνους από τους οποίους το κράτος οφείλει να μας προστατεύει.

Δεν θα μιλήσουμε για τις οικολογικές, κοινωνικές και οικονομικές επιπτώσεις που θα ξεδιπλωθούν σε βάθος χρόνου μέχρι να αποκατασταθεί η ζημιά, διότι ετούτη την ώρα προέχει ο αποτελεσματικός καθαρισμός και ο μετριασμός της βλάβης που έχει προκληθεί στο οικοσύστημα του Σαρωνικού.

Αυτό όμως δεν σημαίνει ότι παραβλέπουμε την απόδοση ευθυνών και ότι δεν ζητάμε απαντήσεις σε καίρια ερωτήματα που οι αρμόδιοι οφείλουν να μας δώσουν.

Όπως για παράδειγμα:

* Πώς το Λιμενικό αφήνει να κυκλοφορούν «σαπάκια» όπως αυτό που «βούλιαξε»;
* Ήταν ή δεν ήταν αξιόπλοο και αν ναι ποιος το πιστοποίησε;
* Έχει εκπονηθεί Σχέδιο αντιμετώπισης θαλάσσιου περιστατικού από τον αρμόδιο φορέα και αν όχι γιατί;
* Είναι δυνατόν οι παράκτιοι δήμοι να μην έχουν ενημέρωση και να μην αποτελούν μέρος ενός σχεδίου αντιμετώπισης εκτάκτου περιστατικού;

Καλούμε την κυβέρνηση :

* Να αναζητήσει και να αποδώσει τις ευθύνες εκεί όπου υπάρχουν.
* Να ενεργοποιήσει τις αρμόδιες υπηρεσίες προκειμένου να οργανώσουν και να αναπτύξουν την πρόληψη και τον έλεγχο για την αποτροπή ανάλογων περιστατικών.
* Να διαμορφώσει τις αναγκαίες προϋποθέσεις για την αποτελεσματική αντιμετώπιση ανάλογων καταστάσεων που μπορεί να προκύψουν στο μέλλον.
* Τέλος, πρέπει να σταματήσουν οι δηλώσεις του αρμόδιου υπουργού αναφορικά με την δυνατότητα κολύμβησης όσο η θάλασσα και οι ακτές παραμένουν ρυπασμένες. Η απορρύπανση θα πάρει χρόνο και είναι ανεπίτρεπτο να αποπροσανατολίζονται οι πολίτες σε τόσο σοβαρά για την υγεία τους θέματα.

**Το Δ.Σ.**